El govern de Gandia posa en marxa la major oferta d'ocupació pública dels últims 32 anys
21 desembre 2018

## El govern de Gandia posa en marxa la major oferta d'ocupació pública dels últims 32 anys21 desembre 2018Última actualització: 14 juliol 2025

![](../gestion/img/_AO_8548-copia.jpg)  
  

L'alcaldessa de Gandia, Diana Morant ha comparegut aquest matí en roda de premsa acompanyada pel regidor delegat d'Administració, Jose Manuel Prieto; la regidora de Seguretat, Àngels Pérez; i l'edil, Alícia Izquierdo, per anunciar que l'Ajuntament de Gandia posarà en marxa el major procés d'ocupació públic en els últims 32 anys que serà destinat a augmentar la plantilla de la Policia Local.  
  
Durant tota la legislatura s'ha produït un envelliment de la plantilla de la Policia Local de Gandia, a causa de les jubilacions anticipades. D'aquesta manera, s'han impulsat nous processos selectius, els quals no només permeten incorporar nous agents sinó que, a més, possibiliten la promoció interna dels agents.  
"_L'objectiu de l'actual equip de govern sempre ha estat augmentar el nombre d'efectius del cos de la Policia Local, per tal de rejovenir la plantilla i dotar-la de més recursos humans, perquè continuen en la línia d'efectivitat i eficiència que demostren dia a dia com reconegudes en les 111 distincions i reconeixement que han obtingut els agents durant aquesta legislatura_" va declarar **Diana Morant** qui ha afegit que el context d'aquesta legislatura feia pràcticament impossible aquest tipus de mesures donat el Pla d'Ajust, les taxes de reposició, així com les limitacions legals que es marcaven des dels pressupostos generals de l'Estat.  
  
D'aquesta manera, la major oferta d'ocupació pública dels últims 32 anys, permetrà consolidar els interinatges i reposar aquelles places que havien quedat vacants a causa de la jubilació dels funcionaris. Es tracta la de la quarta mesura d'aquest tipus que es porta a terme en la legislatura. Una iniciativa que ha comptat amb el suport unànime de les forces sindicals de l'Ajuntament de Gandia, de la mateixa manera que va succeir amb les anteriors. La intenció de l'executiu municipal és que siga aprovada abans de finalitzar la legislatura, de manera que entre els processos posats en marxa des de l'inici de la legislatura, Gandia comptarà amb 47 agents, dels quals, 30 es corresponen al procés que es posa en marxa ara.  
  
"_La seguretat ciutadana és una prioritat per al Govern local. Des de 2015 s'estan fent molts esforços per millorar les condicions dels agents. Un dels principals objectius que hem tingut des que vam entrar a governar, és dotar de més i millors humans i materials per a la nostra Policia Local, per ser més eficients i estar a l'última en noves tecnologies" "Sabíem que les demandes de la plantilla de la Policia Local eren justes. Per tant, l'increment de places era una reivindicació equitativa, la qual ha estat guanyada pels agents, abans, amb actitud i responsabilitat. Necessitem un cos de la Policia Local modern, renovat, eficaç i amb més efectius, per continuar sent la ciutat segura i tranquil·la que els gandians volem. I necessitem aquesta renovació perquè Gandia continue sent una de les ciutats més segures del territori valencià i seguisca tenint una de les taxes de criminalitat més baixes_" va declarar Morant qui va finalitzar la seua intervenció recordant que s'està aconseguint la conciliació entre el dret a l'oci amb el dret al descans, aplicant la tolerància zero contra les actituds incíviques que embruten el nom de la nostra ciutat.  
  
Per la seua banda, **Àngels Pérez** ha explicat que "_Gandia és una ciutat molt dinàmica i activa, que triplica la seua població durant l'època estival, que necessita l'excel·lent treball que desenvolupen els agents de la policia. Per això, moltes vegades hem de recórrer a les comissions de servei o hores extres_". La regidora ha explicat que les jubilacions es corresponen amb agents que estaven realitzant la segona activitat en edificis públics o tasques administratives i que amb la incorporació dels agents, augmentarà la quantitat d'efectius amb presència als carrers de la ciutat.  
  
**Jose Manuel Prieto** va informar que a partir del 2 de gener i per decret del Consell de Ministres, els agents amb 59 anys o més que compliren una sèrie de condicions, podrien sol·licitar la jubilació. "_Nosaltres ens avançarem al problema i vam celebrar una Mesa de Negociació Sindical extraordinària on es va acordar ampliar l'oferta d'ocupació pública que ja havia estat negociada tal com ens permet el decret del Consell de Ministres" "Són agents que estaran al carrer i això ho notarà el ciutadà amb la seua presència, ja que el procés que utilitzarem per a la selecció ens permetrà cobrir les vacants de les jubilacions d'una manera rapidíssima amb el que no només rejovenim la plantilla, sinó que augmentem els efectius disponibles_".  
  
Un altre aspecte en què ha incidit el regidor de Personal és que amb totes les mesures posades en marxa s'ha aconseguit augmentar l'estabilitat laboral i que els treballadors tinguen més drets en un moment on hi ha menys diners disponibles. "_I ho hem fet de manera transparent perquè, tal com vam dir en campanya, per entrar en aquest ajuntament has d'haver estat elegit per la ciutadania o superat un procés selectiu_" va finalitzar Prieto.  
  
Finalment, **Alícia Izquierdo** ha destacat que "q_uan vam accedir al govern, vam decidir no fer de l'ocupació un titular mensual. L'única cosa certa és que les polítiques d'ocupació posada en marxa han funcionat i les xifres ho demostren. Aquest és un dels millors plans d'ocupació que ha posat en marxa el govern municipal perquè ho fem de manera directa" "Vull agrair a Jose Manuel i Àngels tota la feina que fan en dues àrees que no solen donar titulars, però sense les que aquesta ciutat no podria funcionar_".

[Twittear](https://twitter.com/share)